kardosdrur/scandi-wiki huggingface dataset:
Hjørundfjorden

Hjørundfjorden er en arm af Storfjorden i kommunerne Ørsta og Sykkylven i Sunnmøre i Møre og Romsdal, Norge. Fjorden er 33 kilometer lang, og regnes af mange som en af de smukkeste i verden. Dette skyldes, at den er omkranset af en række spidse bjergtoppe på begge sider. Bjergene rundt om Hjørundfjorden er Sunnmørsalpernes kerneområde.

Længst mod nord er fjorden 2,5 kilometer bred. Den bliver smallere mod fjordbunden. På det dybeste sted er den 441 meter, målt syd for Stavset og 440 meter uden for Molaupen.

Norangsfjorden er en sidefjord til Hjørundfjorden.

Erhvervsliv 
Hovederhvervene i området er landbrug og turisme. Rundt om fjorden ligger rundt 70 små vandløb. Et af disse er Tussevatnet, som har givet navn til kraftselskabet Tussa. Selskapet har i Hjørundfjorden Tussa kraftverk i Bjørke, der udnytter et fald på 637 meter mellem Tussevatn og fjorden. Der er også flere mindre kraftværker langs hele Hjørundfjorden.

Trafik 

Færgeforbindelsen mellem Sæbø og Lekneset er en del af Riksvei 655 mellem Ørsta og Tryggestad i Stranda kommune. Denne strækning betjenes også af en rute mellom Skår, Lekneset, Sæbø, Trandal og Standal. Bebyggelser Skår og Trandal har ingen veje, og for disse er færgeforbindelsen den eneste faste transportforbindelse med omverdenen.

Fra Standal går der vej langs fjorden nordpå til Festøy, hvor Hjørundfjorden går over i Storfjorden. Festøy ligger på strækningen E39. Herfra går der færge til Solevåg på nordsiden af Storfjorden og til Hundeivik på den modsatte side af Hjørundfjorden. E39 går vestpå langs Storfjorden mod Ørsta.

Lavinefare 
Fjorden er meget udsat for laviner og skred. Af de fem største kendte sneskred i Norge, som har kostet mange menneskeliv, har tre ramt Hjørundfjorden eller sidearmen Norangsfjorden: 28 døde i Skylstadskredet 16. februar 1679, samme dag som 27 personer døde i Valsetskredet. 27 mistede livet, da et skred fra bjerget Otóla ramte et brudefølge i tre både på fjorden 1. januar 1770.

Landsbyer og bebyggelser 
 Hjørundfjordstranda
 Trandal

 Norangsfjorden
 Leknes
 Urke
 Øye

 Bondalen
 Sæbø

 Storfjorden
 Viddal og Leira
 Bjørke og Finnes
 Skjåstaddalen

Litteratur 
 Lars Strømme og Ragnar Standal: ++ 1993 Hjørundfjordbøkene (1-5)
 Lunden, Kåre (1986): «Slaget ved Hjørungavåg : dikting, historie, nasjonal myte» i Middelalderforum, 1986, nr. 3/4, s. 86-96

Ekstern henvisning 
 Hjørundfjordportalen

Fjorde i Møre og Romsdal
Mulholland Drive (film)

Mulholland Drive er en amerikansk spillefilm fra 2001 af den amerikanske filminstruktør David Lynch. Filmen kan karakteriseres som en typisk David Lynch-film i kraft af et uigennemskueligt plot, en urovækkende lydside, unaturlige miljøer og et yderst broget persongalleri. Tilsammen skaber disse virkemidler en stemning, som sidst sås lignende i Lynchs film Lost Highway fra 1997.

Mulholland Drive indledes med et trafikuheld, som efterlader en ung kvinde (Laura Elena Harring) flygtende fra stedet med hukommelsestab. Hun ender i et fremmed hus, hvor hun møder den unge håbefulde skuespillerinde, Betty Elms (Naomi Watts), som er rejst fra Ontario til Hollywood for at forfølge en drøm om at blive berømt.

Den uskyldige og naive Betty beslutter sig for at hjælpe den fortabte kvinde med at finde tilbage til livet. Gradvist opsporer de brudstykker af hendes identitet ved at følge hendes spor baglæns og genskabe hendes historie. De to kvinder kommer ud på en turbulent rejse i jetset-Hollywood, hvor intet er som det ser ud til at være, hvor identiteter byttes rundt og uforklarlige forbindelser afsløres.

Eksterne henvisninger 
 

Amerikanske film fra 2001
Thrillerfilm fra USA
Film instrueret af David Lynch
Bodilprisen for bedste amerikanske film
César for bedste udenlandske film
Perabrodil

Perabrodil (også kaldet diodrast)
er et stof, der har været brugt som kontraststof i forbindelse med angiografi. 
Det var sammen med Thorotrast de eneste anvendelige kontrastmidler der var tilrådighed for angiografi af hjernen i 1930'erne og i begyndelsen af 1940'erne.
I forhold til Thorotrast har perabrodil en dårligere kontrast og samtidig kan det i nogle tilfælde give alvorlige krampetrækninger,
og mindst 30 personer er på verdensplan døde af anafylaktisk chok umiddelbart efter at have fået stoffet.
Perabrodil blev dog anvendt af nogle, da man mente, at Thorotrast ikke var absolut harmløs. 
Det viste sig senere, at Thorotrast er overordentligt kræftfremkaldende, således at perabrodil burde have været brugt. 

Nordmanden A. Engeset skrev en doktorafhandling udgivet 1944 om stoffet.

Perabrodil kom til at spille en rolle i den danske sag om Thorotrast.

Henvisning 

Radiologi
C.M.T. Cold

C.M.T. Cold (Christian Magdalus Thestrup Cold) er navnet på flere personer:

 C.M.T. Cold (generalprokurør) (1754-1826) – dansk jurist og embedsmand, generalprokurør
 C.M.T. Cold (udenrigsminister) (1863-1934) – dansk søofficer, skibsreder og udenrigsminister
Good Will Hunting

Good Will Hunting er en dramafilm fra 1997, instrueret af Gus Van Sant. Manuskriptet er skrevet af Matt Damon og Ben Affleck, som begge medvirker i filmen. Filmens scenelokaliteter er i Boston, Massachusetts, og fortæller historien om Will Hunting (Matt Damon) som er en urolig problematisk ung, irsk, katolsk mand fra South Boston, der arbejder som pedel på Massachusetts Institute of Technology. Will er et uopdaget geni specielt indenfor matematikkens verden. Men på trods af sin store intelligens må Will lære at overvinde sin dybe frygt for at knytte sig følelsesmæssigt til andre mennesker og lære om tillid og kærlighed til mennesker, der interesserer sig for ham. 

Filmen blev en økonomisk succes og modtog ni oscarnomineringer, deriblandt en for bedste film. Robin Williams modtog en Oscar for bedste mandlige birolle og bl.a. modtog Affleck og Damon en Oscar for bedste originale manuskript.

Medvirkende 
 Matt Damon som Will Hunting
 Robin Williams som Sean Maguire
 Ben Affleck som Chuckie Sullivan
 Stellan Skarsgård som Professor Gerald Lambeau
 Minnie Driver som Skylar
 Casey Affleck som Morgan O'Mally
 Cole Hauser som Billy McBride
 John Mighton som Tom

Priser og nomineringer 
Oscaruddelingen 1998
 Vandt: Oscar for bedste mandlige birolle – Robin Williams
 Vandt: Oscar for bedste originale manuskript – Ben Affleck og Matt Damon
 Nomineret: Oscar for bedste film
 Nomineret: Oscar for bedste instruktør – Gus Van Sant
 Nomineret: Oscar for bedste mandlige hovedrolle – Matt Damon
 Nomineret: Oscar for bedste kvindelige birolle – Minnie Driver
 Nomineret: Oscar for bedste klipning – Pietro Scalia
 Nomineret: Oscar for bedste musik – Danny Elfman
 Nomineret: Oscar for bedste sang – Elliott Smith (sang "Miss Misery")

55th Golden Globe Awards
 Vandt: Golden Globe for bedste filmmanuskript – Ben Affleck og Matt Damon
 Nomineret: Golden Globe for bedste film - drama
 Nomineret: Golden Globe for bedste skuespiller - drama – Matt Damon
 Nomineret: Golden Globe for bedste mandlige birolle - film – Robin Williams

Referencer

Eksterne henvisninger 
 Officiel website hos Miramax Films
 
 

Amerikanske film fra 1997
Dramafilm fra USA
Engelsksprogede film
Film instrueret af Gus Van Sant
Film om matematik
Kritik (tidsskrift)

Kritik var et dansk kulturelt og akademisk tidsskrift udgivet af Gyldendal med artikler inden for det humanistiske område. Tidsskriftet blev grundlagt i 1967 af professorerne Aage Henriksen og Johan Fjord Jensen på forlaget Fremad og blev igennem en længere årrække redigeret af Frederik Stjernfelt og Lasse Horne Kjældgaard. Blandt andre redaktører finder man Poul Behrendt, Klaus P. Mortensen, Johannes H. Christensen, Hans Hauge og Poul Erik Tøjner. De sidste redaktører blev Ursula Andkjær Olsen og Elisabeth Friis. Tidsskriftet lukkede ned med nr. 216-217 i 2016.

Referencer

Ekstern henvisning 
 Tidsskriftets hjemmeside 

Tidsskrifter fra Danmark
Etableret i 1967
Ophørt i 2016
Mitsubishi Grandis

Mitsubishi Grandis var en MPV fra den japanske bilfabrikant Mitsubishi Motors introduceret 14. maj 2003.

Udover den firecylindrede benzinmotor på 2,4 liter med 121 kW (165 hk) fandtes bilen også med en 2,0-liters dieselmotor fra Volkswagen med 100 kW (136 hk) (kunne mod merpris også fås med partikelfilter). Det kombinerede brændstofforbrug lå på 6,6 liter og CO2-udslippet på 176 g/km. Benzinmotoren kunne som ekstraudstyr fås med firetrins automatgear.

Grandis rådede over et omfangsrigt sikkerhedsudstyr med bl.a. airbags til fører og forsædepassager, gardinairbags til første og anden sæderække, ESP, bremseassistent, elektronisk bremsekraftfordeling og Isofix-befæstigelse til autostole.

Grandis fandtes i udstyrsvarianterne Invite og Intense. Invite-varianten var udstyret med syv siddepladser (med tre i stedet for to sæder i anden sæderække). Intense-varianten havde som standardudstyr seks enkeltsæder og ekstra komfortudstyr, bl.a. separat klimaanlæg bagi.

Grandis udgik af produktion i 2011.

Tekniske specifikationer

Eksterne henvisninger 

Grandis
Store MPV'er
Forhjulstrukne biler
Biler introduceret i 2003
Biler fra 2000'erne
Biler fra 2010'erne
Bred (Vissenbjerg)

Bred er en gammel landsby, senere videreudviklet til stationsby i Vissenbjerg sogn, Assens Kommune. Jernbanen blev anlagt 1865.

Historie 
Omkring 1870 omtales byen således: "Bred med Skole, Teglværk og Jernbane-Stoppeplads".

Omkring 1900 beskrives byen således: "Bred, ved Assensvejen, med Skole, Mølle, Teglværk, Jærnbane- og Telegrafstation".

Ifølge folketællingerne havde Bred stationsby 66 husstande og 302 indbyggere i 1916, 172 husstande og 639 indbyggere i 1930, 140 husstande og 452 indbyggere i 1950.

Bred by udgjorde ved sammenvoksningen mellem den gamle landsby og stationsbyen en langstrakt bebyggelse af huse side om side ud ad landevejen og uden nogen egentlig bymidte. I dag er Bred sammenvokset med Vissenbjerg.

Næringssammensætning

1930 

Ved folketællingen 1930 opgjordes Bred by og stationsbys næringssammensætning således: 
197 levede af landbrug m.v., 
199 af håndværk og industri, 
76 af handel og omsætning, 
8 af immatriel virksomhed, 
34 af husgerning, 
59 var ude af erhverv og 
8 havde ikke angivet indkomstkilde.

1950 

Ved folketællingen 1950 opgjordes Bred by og stationsbys næringssammensætning således: 
46 levede af landbrug m.v., 
241 af håndværk og industri, 
74 af handel og omsætning, 
39 af transportvirksomhed, 
1 af administration og liberale erhverv, 
50 af aldersrente, pension, formue o.lign., mens 
1 ikke havde angivet indkomstkilde

Virksomheder og tjenester 1955 

Bred havde omkring 1955 skole, bibliotek, bank(filial), kro, andelsmejeri (oprettet 1897), elektricitetsværk, bryggeri, teglværk, stolefabrik, jernbanestation, posthus, telegrafstation og telefoncentral,

Litteratur 

J.P.Trap: Danmark, 5 udgave,
Danmarks Statistik: Statistisk Tabelværk, Femte Række, Litra A nr 20: "Folketællingen i Kongeriget Danmark Den 5. November 1930, København 1935,
Danmarks Statistik: Statistiske Meddelelser, 4 Række, 51 Bind, 1 Hæfte: Folkemængden 1. Februar 1916 i Kongeriget Danmark efter de vigtigste administrative Inddelinger, København 1916, Tabel 4

Noter 

Vissenbjerg
Bydele og forstæder i Danmark
Bred

Bred har flere betydninger:
 Bred (vådområde)
 Strandbred
 Flodbred
 Bred (Vissenbjerg) en bydel i Vissenbjerg

Se også
 Brink
 Søbrink
 Bred Station
Mogens Ellegaard

Mogens Ellegaard (4. marts 1935 i København – 28. marts 1995) var en accordeonspiller, som har haft stor indflydelse på udviklingen af accordeonen. 

Mogens Ellegaard begyndte at spille harmonika da han var 8 år. 

I 1952 skiftede Ellegaard til accordeon, fordi musikeren David Anzaghi brugte en accordeon ved konkurrencen CIA Coupe Mondiale i Holland.

Kilder

Eksterne henvisninger 
 

Harmonikaspillere
Musikere fra Danmark
Personer i Kraks Blå Bog (afdøde)
Lars Johansen

Lars Johansen (født 17. oktober 1945 på Frederiksberg) er en dansk erhvervsmand og bestyrelsesformand i PARKEN Sport & Entertainment.

Johansen er søn af vicedirektør Erik Johansen (død 1991) og hustru Else Kræmer født Petersen. Han blev student fra Rødovre Statsskole 1964 og i 1970 cand.polit. fra Københavns Universitet. Han blev ansat som studentermedhjælper i Privatbanken i 1967, hvor blev underdirektør i 1977. 1984 tog han en PMD fra Harvard Business School. I 1985 blev han bankdirektør og i 1990 bankdirektør i fusionsbanken Unibank. Han var direktør frem til 1993, hvor han måtte forlade banken efter uenighed med den ny administrerende direktør Thorleif Krarup.

Han var herefter selvstændig konsulent frem til 1996, hvor han blev administrerende direktør for Københavns Fondsbørs. I 1998 blev han administrerende direktør i FIH Erhvervsbank, en stilling han besad indtil 2009.

Den 23. april 2010 blev Johansen valgt til at afløse Flemming Østergaard som bestyrelsesformand for PARKEN Sport & Entertainment ved selskabets generalforsamling.

Han er gift med med Liss og har 3 døtre.

Kilder 
 Berlingske Tidende 10. oktober 2008.

Erhvervsfolk fra Danmark
Bankdirektører fra Danmark
Økonomer fra Danmark
Personer i Kraks Blå Bog
Personer fra Frederiksberg
Anders Olesen (jurist)

Anders Olesen (5. september 1854 i Vrensted, Børglum Herred – 15. december 1929 i Vodskov) var en dansk jurist.
 
Han voksede op i Vrensted og var meget alene på familiens englod i Vrensted Kær. Han har udtalt, at han engang hørte en indre stemme sige, at han ville komme i besiddelse af store jordarealer, og at det ville være en herlighed at eje sådanne.

I 1877 blev han ansat hos sagfører Ingerslev i Nørresundby. Hos ham så han de tvangsauktioner, der blev afholdt i Hammer Bakker. I 1887 døde Ingerslev og Olesen overtog sagførervirksomheden. Han købte Ingerslevs gård med et stykke skov med et lille hus nær Vodskov. Der fandtes rester af en gammel skov. I Vrensted var der på den tid og i sagførerens barndom ingen træer. Han fandt bevoksningen fantastisk smukt og besluttede sig til at tilplante Hedebakkerne, som han vidste, havde været skovklædte. Det gjorde han ved systematisk at købe jordlodderne rundt omkring i bakkerne.

Derudover stod han bag mange byggerier i Vodskov. Blandt dem kan nævnes Vodskov skoles hovedbygning, Vodskov Kirke, anstalten for psykisk syge, sin egen villa samt et plejehjem, der blev bygget for de penge, han havde undladt at betale i skat. I Vrensted stod han bag byggeriet af enkernes hus. Han var medstifter af Nørresundby Bank, som finansierede genoptrykninghen af Niels Hedins bog i 1976.

Han døde d. 15. december 1929 og ligger begravet på Vrensted kirkegård.

Han var hadet af dem, han købte jord af, og elsket af dem, der i dag nyder godt af skoven.

Kilder 
Hammer Bakker – et mindeskrift: Hedin, Niels 1931 og 1976

Eksterne henvisninger 
 

Jurister fra Danmark
Danskere i 1800-tallet
Danskere i 1900-tallet
Hammer Bakker
Brattvåg

Brattvåg er administrationsby i Haram kommune i Møre og Romsdal fylke i Norge, og den har 2.172 (2008) indbyggere.

Byen ligger på vestsiden af Samfjorden og har tre skoler; folkeskole, ungdomsskole og en videregående. I byen ligger  fabrikker for Rolls-Royce og Aker Yards.

Det er en ung by, der blev grundlagt 11. november 1911, da man fandt ud af, at stedet var ideelt for vandkraftanlæg. Regionscenteret Ålesund ligger i nærheden, kun en halv times køretur derfra.

Byer i Møre og Romsdal
Garderhøjfonden

Garderhøjfonden, et fond oprettet til bevaring af Garderhøj Fort.

Fondets opgave er at fremskaffe midler til restaurering og vedligehold af fortet med tilhørende volde og øvrige områder, at åbne fortet for offentligheden, gennemføre relevante udstillinger og udføre andre kulturelle foretag.

Ekstern henvisning 
Garderhøjfonden, nævnet 

Fonde fra Danmark
11 (Bryan Adams album)

11 er Bryan Adams tiende studiealbum, og blev udgivet den 17. marts 2008. Albummet blev produceret af Adams og Robert John "Mutt" Lange.

Spornummer 

Album fra 2008
Bryan Adams-album
Reckless

Reckless er Bryan Adams fjerde studiealbum, der blev udgivet den 5. november 1984. Albummet blev produceret af Adams og Bob Clearmountain.

Spornummer 

Album fra 1984
Bryan Adams-album
Waking Up the Neighbours

Waking Up the Neighbours er Bryan Adams sjette studiealbum, der blev udgivet den 24. november 1991. Albummet blev produceret af Adams og Robert John "Mutt" Lange.

Spornummer 
 "Is Your Mama Gonna Miss Ya?" – 4:40
 "Hey Honey – I'm Packin' You In!" (Adams/Lange/Russell/Scott) – 3:59
 "Can't Stop This Thing We Started" – 4:29
 "Thought I'd Died and Gone to Heaven" – 5:48
 "Not Guilty" – 4:12
 "Vanishing" – 5:03
 "House Arrest" (Adams/Lange/Vallance) – 3:57
 "Do I Have to Say the Words?" (Adams/Lange/Vallance) – 6:11
 "There Will Never be Another Tonight" (Adams/Lange/Vallance) – 4:40
 "All I Want is You" – 5:20
 "Depend on Me" (Adams/Lange/Vallance) – 5:07
 "(Everything I Do) I Do It for You" (Adams/Lange/Kamen) – 6:34
 "If you Wanna Leave Me (Can I Come Too?)" – 4:43
 "Touch the Hand" – 4:05
 "Don't Drop that Bomb on Me" – 5:58

Bryan Adams-album
Album fra 1991
Cuts Like a Knife

Cuts Like a Knife er Bryan Adams tredje studiealbum, der blev udgivet den 18. januar 1983. Albummet blev produceret af Adams og Bob Clearmountain.

Spornummer 

Album fra 1983
Bryan Adams-album
Into the Fire (album)

Into the Fire er Bryan Adams' femte studiealbum, der blev udgivet den 30. marts 1987. Albummet blev produceret af Adams og Bob Clearmountain.

Spornummer

Eksterne henvisninger 
 

Bryan Adams-album
Album fra 1987
Erik Werlauff

Erik Werlauff (født 8. november 1952, død 26. november 2021) var en dansk erhvervsmand, advokat og professor.

Han blev i 1976 cand.jur. fra Aarhus Universitet.

Han var ansat i justitsministeriet fra 1976 til 1977, hvorefter han var praktiserende jurist. Fra 1989 til sin død var han juraprofessor ved Aalborg Universitet.

Han er forfatter til en række bøger inden for selskabsret, procesret, skatteret, børsret og finansieringsret.

Han var fra 1999 bestyrelsesformand for Bonusbanken; indtil dennes aktiviteter blev overtaget af Vestjysk Bank i 2008.

Werlauff nåede at skrive 116 artikler på lex.dk. Han døde natten til den 26. november 2021.

Kilder 

Jurister fra Danmark
Erhvervsfolk fra Danmark
Skattefolk fra Danmark
Faglitterære forfattere fra Danmark
Lærebogsforfattere fra Danmark
Personer i Kraks Blå Bog (afdøde)
Professorer fra Aalborg Universitet
Erik Mollerup (erhvervsmand)

Erik Mollerup (født 11. februar 1917, død 13. august 2004) var en dansk erhvervsmand.

Mollerup var søn af maskinfabrikant Th. Chr. Mollerup (død 1929) og hustru Anna f. Erichsen (død 1956), uddannet i Varde Bank i Esbjerg 1933-37, ansat i Nordjyllands Revisionskontor A/S, Aalborg 1937-56; statsaut. revisor 1948 og direktør i Banken for Hobro og Omegn 1956. Erik Mollerup blev den første direktør for det nystiftede Finansieringsinstituttet for Industri og Håndværk i 1958. Han havde denne stilling til 1981. 

Derudover var han medlem af bestyrelsen eller formand for bestyrelsen i en række af Danmarks største virksomheder. Han var bl.a. bestyrelsesformand for F.L. Smidth, Danfoss, NKT, GN Store Nord og Aalborg Portland. Han var næstformand i Carlsberg og Baltica, og i perioden 1964-96 var han formand for Politiken-Fonden.

Medl. af bestyrelsen for Dorthea Clausens Fond, A/S De forenede Bryggerier, Incentive A/S, A/S Dagbladet Politiken, Finansieringsinstituttet for Restaurationserhvervet og Fondet til fremme af teknisk og industriel udvikling. Han var formand for Erhvervenes Skatteudvalg. Medlem af Akademiet for de tekniske Videnskaber 1965. formand for akademiets finansråd fra 1973; medl. af Industrirådet 1971. Han var Ridder af Dannebrog.

Han udgav bogen "Hvad formanden gør..." i 1992.

Han blev gift 31. maj 1941 med Asta Bodil f. Jensen, f. 22. november 1919 i Odder, datter af købmand Georg Jensen (død 1957) og hustru Andrea Hansigne f. Petersen.

Kilder 
 Berlingske Tidende 14. august 2004.
 Kraks Blå Bog 1974

Erhvervsfolk fra Danmark
Riddere af Dannebrog
Medlemmer af Akademiet for de Tekniske Videnskaber
Danskere i 1900-tallet
Medlemmer af Industrirådet
Bankdirektører fra Danmark
Selvbiografer fra Danmark
Personer i Kraks Blå Bog (afdøde)
Dansksprogede forfattere fra Danmark
Danish Pilot Service

Danish Pilot Service er et aktieselskab som blev oprettet som Danmarks første private lods i oktober 2007. Selskabet brød således det monopol, som det statslige lodsvæsen havde haft indtil da.

Selskabet har base i Fredericia, hvor deres lodser udfører sølodsninger til og fra større danske havne og havnelodsninger i Fredericia, Aabenraa og Ensted.

Eksterne henvisninger 
 Firmaets hjemmeside

Virksomheder i Fredericia
Pilot Service
Etableret i 2007
Eric Brown (pilot)

Eric "Winkle" Brown, CBE (født 21. januar 1919 i Leith, England, død 21. februar 2016) var en engelsk testpilot og britisk flådeofficer, under og efter anden verdenskrig. Han fratrådte som Captain i 1970.

Brown var angiveligt den testpilot som har afprøver og fløjet flest forskellige flytyper i historien og er indehaver af flest registrerede landinger på hangarskibe.

Officielt har Brown prøvefløjet 487 fly, men uofficielt har han udført flere testflyvninger, eksempelvis har han prøvefløjet de fleste engelske jagerfly af Spitfire-typen, hvilket krediterer ham for en testflyvning trods afprøvning af flere individuelle modeller.

Brown var den mest dekorerede pilot i Fleet Air Arms, en afdeling i den britiske flåde , og har blandt andet modtaget følgende ordner og dekorationer, DSC og AFC.

Eksterne henvisninger 

Piloter
Briter i 2. verdenskrig
Søofficerer fra Storbritannien
Personer tildelt Commander of the Order of the British Empire
Eric Brown

Eric Brown kan henvise til:

 Eric Brown (pilot) (1919–2016), skotsk testpilot
 Eric Brown (golfspiller) (1925–1986), skotsk golfspiller
 Eric Brown (forfatter) (1960), britisk science fiction-forfatter
 Eric Brown (vægtløfter) (født 1969), samoansk vægtløfter
 Eric Brown (fodboldspiller) (født 1990), liberiansk fodboldspiller
Silkeborg Bunker Museum

Silkeborg Bunker Museum er et bunkermuseum etableret i 1995 ved det gamle kursted Silkeborg Bad i den sydvestlige del af Silkeborg. 

Museet blev grundlagt af medlemmer af Registreringsgruppe Silkeborg under Skov- og Naturstyrelsens befæstningsregistreringsprojekt (1987 - 1998) og fortæller historien om hovedkvarteret for den tyske besættelsesmagts øverstkommanderende i Danmark (Wehrmachtsbefehlshaber Dänemark), som lå her fra 5. november 1943 til  afslutningen af besættelsen i 1945. Hovedkvarteret fungerede frem til 6. juni 1945, da det under allieret opsyn også organiserede hjemsendelsen af de tyske besættelsestropper.

Udstillingen er indrettet i en tidligere mandskabsbunker, der er én af omkring 40 bunkere og andre anlæg, som blev bygget i forbindelse med hovedkvarteret. Foruden museumsbunkeren er flere andre bunkere tilgængelige – nogle dog kun under ledsagelse af en af museets guider. 

Før det flyttede til Silkeborg, lå det tyske militære hovedkvarter på Nyboder Skole i København, hvor der blev anlagt to store bunkere med metertykke betonmure dybt under jorden ved siden af skolen. Bunkerne findes stadig.

Museet, som drives af Foreningen bag Silkeborg Bunkermuseum (BUMUS), er med undtagelse af vintermånederne åbent hver søndag fra kl. 13 til kl. 16. Hele året kan der efter aftale arrangeres særåbninger og guidede ture til nogle af de øvrige bunkere.

Litteratur 
 Dan Mouritzsen: Gefechtstand Silkeborg Bad, Eget forlag, 2003, .

Eksterne henvisninger 
 Silkeborg Bunker Museum 
 Silkeborg Bunker Museum , Spangsberg.net

Bunkermuseer i Danmark
Museer i Region Midtjylland
Bunker Museum
Lokaliteter i Danmark i 2. verdenskrig
Bunker Museum
Irène Joliot-Curie

Irène Joliot-Curie (født 12. september 1897 i Paris, død 17. marts 1956 i Paris) var en fransk kemiker og nobelprismodtager.

Hun var datter af nobelprismodtagerne Pierre og Marie Curie og søster til forfatteren, Ève Curie. Iréne Joliot-Curie modtog selv nobelprisen i kemi i 1935 sammen med sin mand, Frédéric Joliot-Curie, for opdagelsen af induceret radioaktivitet.

Hun døde ligesom sin mor af leukæmi. Sygdommen var sandsynligvis en følgevirkning af hendes omgang med store mængder polonium og hendes arbejde med røntgen under første verdenskrig.

Eksterne henvisninger 

Kemikere fra Frankrig
Nobelprismodtagere i kemi
Nobelprismodtagere fra Frankrig
Personer fra Paris